## Odluka Vijeća za elektroničke medije, klasa: 612-12/11-05/0122, urbroj: 567-06/04-12-07 od 1. veljače 2012.

### NN 17/2012 (10.2.2012.), Odluka Vijeća za elektroničke medije, klasa: 612-12/11-05/0122, urbroj: 567-06/04-12-07 od 1. veljače 2012.

VIJEĆE ZA ELEKTRONIČKE MEDIJE

495

Vijeće za elektroničke medije u sastavu Zdenko Ljevak, predsjednik Vijeća, Ernest Strika, zamjenik predsjednika Vijeća te Damir Hajduk, Zdravko Kedžo, Olga Ramljak, Ljubomir Stefanović i Marija Udiljak, kao članovi Vijeća, u postupku nadzora nad radom nakladnika-Nacionalna mreža d.o.o., Varaždin pokrenutom po službenoj dužnosti, na temelju članka 69. stavka 1. podstavka 3. i članka 76. stavka 1. točke 4. i 9. i stavka 3. Zakona o elektroničkim medijima (»Narodne novine« broj 153/09. i 84/11; dalje: ZEM) na 05-12 sjednici održanoj 1. veljače 2012., donijelo je

ODLUKU

I. Trajno se oduzima koncesija za obavljanje djelatnosti pružanja medijske usluge radija na području općine Kotoriba te Donji Vidovec i Donja Dubrava (M-KB) nakladniku radija – trgovačkom društvu Nacionalna mreža d.o.o., Varaždin, Šetalište F. Tuđmana 1, OIB: 44522000873.

II. Ugovor o koncesiji za obavljanje djelatnosti radija na području općine Kotoriba te Donji Vidovec i Donja Dubrava (M-KB) br. R-027/11, klasa: 612-12/11-02/0036, urbroj: 567-02-11-05 od 13. listopada 2011. prestaje važiti danom konačnosti odluke o trajnom oduzimanju koncesije.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Vijeće za elektroničke medije, po provedenom javnom natječaju br. 05/11 za davanje koncesija za obavljanje djelatnosti pružanja medijskih usluga televizije i radija (»Narodne novine« broj 44/11), na 58-11 sjednici održanoj 15. lipnja 2011. donijelo je Odluku o davanju koncesije za obavljanje djelatnosti pružanja medijske usluge radija, na području općine Kotoriba te Donji Vidovec i Donja Dubrava (M-KB) nakladniku radija – trgovačkom društvu Nacionalna mreža d.o.o. Varaždin. Koncesija je dana na rok od 9 godina. Po donošenju odluke trgovačko društvo Nacionalna mreža d.o.o. obavio je tehnički pregled te su, sukladno odredbama ZEM-a, Agencija za elektroničke medije, Hrvatska agencija za poštu i elektroničke komunikacije i Nacionalna mreža d.o.o. sklopili Ugovor o koncesiji za obavljanje djelatnosti radija na području općine Kotoriba te Donji Vidovec i Donja Dubrava (M-KB) br. R-027/11, klasa: 612-12/11-02/0036, urbroj: 567-02-11-05 od 13. listopada 2011.

Člankom 69. stavkom 1. točkom 12. ZEM-a propisano je da Vijeće osigurava nadzor nad provedbom odredbi o programskim načelima i obvezama utvrđenim ZEM-om i posebnim zakonom. Dana 18. listopada 2011. Agencija za elektroničke medije zaprimila je pritužbu koja upućuje na novinski članak s naslovom »Muk na 95 MHz kotoripskog radija Međimurje« koji članak je govorio o neemitiranju programa sukladno Ugovoru o koncesiji za obavljanje djelatnosti radija na području općine Kotoriba te Donji Vidovec i Donja Dubrava (M-KB). Slijedom toga 15. studenoga 2011. upućen je dopis Hrvatskoj agenciji za poštu i elektroničke komunikacije, klasa: 612-12/11-05/0122, urbroj: 567-06-11-02 kojim je navedeno tijelo zamoljeno da izvijesti emitira li nakladnik Nacionalna mreža d.o.o. svoj radijski program na području općine Kotoriba te Donji Vidovec i Donja Dubrava (M-KB) sukladno tehničkim parametrima na temelju kojih im je dodijeljena koncesija. Hrvatska agencija za poštu i elektroničke komunikacije u dopisu, klasa: 344-04/11-08/121, urbroj: 376-09-11-02 KŽP/IM od 5. prosinca 2011., koji je Agencija zaprimila 7. prosinca 2011., u bitnome navodi:

Radnici Hrvatske agencije za poštu i elektroničke komunikacije obavili su kontrolu rada Nacionalna mreža d.o.o. na frekvenciji f=95,0 MHz i utvrdili da se radijski program ne emitira odnosno da je odašiljač na lokaciji Kotoriba ugašen.

Sukladno zaključku Vijeća 15. prosinca 2011. od nakladnika Nacionalna mreža d.o.o. zatraženo je da u roku od tri dana izvijesti Vijeće emitira li program sukladno Ugovoru o koncesiji za obavljanje djelatnosti radija na području općine Kotoriba te Donji Vidovec i Donja Dubrava (M-KB), Br. R-027/11, na temelju kojeg mu je dodijeljena koncesija. Ponovni dopis sa zahtjevom za očitovanje upućen je 4. siječnja 2012. u kojem je nakladnik Nacionalna mreža d.o.o. još jednom upozoren na dužnosti davanja odgovora.

Dana 12. siječnja 2012. Agencija za elektroničke medije primila je dopis nakladnika Nacionalna mreža d.o.o. od 9. siječnja 2012. U privitku navedenog dopisa dostavljena je i potvrda Općine Donji Vidovec od 29. prosinca 2011. g. potpisana od strane načelnika Josipa Griveca kojom se potvrđuje da je s radiopostajom Radio Međimurje postignut dogovor o najmu prostora na katu Doma kulture u Donjem Vidovcu, Rade Končara 9. U privitku je također dostavljena i potvrda Općine Kotoriba potpisana od strane načelnika Ljubomira Grgeca kojom se potvrđuje da će Općina Kotoriba nastaviti suradnju s Radio Međimurjem i u 2012. godini. U samom dopisu nakladnik Nacionalna mreža d.o.o. u bitnome navodi kako je bivši nakladnik Radio Međimurja (Međimurje Donat) prestao s radom 12.9.2011. radi nemogućnosti ispunjenja svojih financijskih obveza prema najmodavcu u čijem se objektu nalazio studio i odašiljač kao i antenski stup. Nadalje se navodi kako je s obzirom na stanje tvrtka Kos d.o.o. odlučila raskinuti ugovor o najmu, a s novim nakladnikom (Nacionalna mreža) odbio je potpisati ugovor dok se ne riješi postojeće dugovanje. Također je iskopčao struju na odašiljaču te zaplijenio opremu (odašiljač) te onemogućio pristup istom kao i antenskom stupu. Na kontinuirane zahtjeve nakladnika da problem riješe dogovorno, ostao je na stanovištu da se dug mora riješiti u cijelosti. Stoga je nakladnik bio prisiljen tražiti novu lokaciju za studio kao i pronaći modalitet da riješi pitanje opreme. U vezi studijskog prostora koji zadovoljava prostorne i tehničke uvjete nakladnik je našao rješenje u Općini Donji Vidovec o čemu je kao dokaz dostavio potvrdu. S Općinom Kotoriba postignut je dogovor o nastavku suradnje o čemu je također dostavljena potvrda te je na temelju istog ponovno započet razgovor s Kos d.o.o. vezano uz rješenje financijskih dugovanja. Dogovor je postignut krajem prošle godine i sada se nalaze pred realizacijom opremanja studija na novoj lokaciji. Isto tako su u rješavanju i ostala pitanja vezana uz početak rada po programskoj osnovi i ugovoru o koncesiji.

Člankom 76. stavkom. 1. točkom 2. ZEM-a propisano je da Vijeće za elektroničke medije donosi odluku o privremenom ili trajnom oduzimanju koncesije pružatelju medijskih usluga ako utvrdi da nakladnik televizije i/ili radija nije počeo ostvarivati koncesiju u roku određenom ugovorom o koncesiji ili ne poštuje tehničke uvjete iz ugovora o koncesiji dulje od mjesec dana od početka ostvarivanja koncesije, odnosno prekine ostvarivati koncesiju dulje od 48 sati.

Člankom 11. st. 1. t. 2. Ugovora o koncesiji za obavljanje djelatnosti radija na području općine Kotoriba te Donji Vidovec i Donja Dubrava (M-KB) br. R-027/11, klasa: 612-12/11-02/0036, urbroj: 567-02-11-05 od 13. listopada 2011. propisano je da će Vijeće za elektroničke medije privremeno ili trajno oduzeti koncesiju Nakladniku ako utvrdi da Nakladnik televizije i/ili radija nije počeo ostvarivati koncesiju u roku određenom Ugovorom ili ne poštuje tehničke uvjete iz Ugovora dulje od mjesec dana od početka ostvarivanja koncesije, odnosno prekine ostvarivati koncesiju dulje od 48 sati.

Prema odredbi članka 76. stavka 3. ZEM-a Ugovor o koncesiji prestaje važiti danom konačnosti odluke o oduzimanju koncesije.

Slijedom navedenoga odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred Upravnim sudom u Zagrebu u roku od 30 dana od dana primitka odluke. Tužba se predaje ili šalje neposredno Upravnom sudu u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/11-05/0122
Urbroj: 567-06/04-12-07
Zagreb, 1. veljače 2012.

Agencija za elektroničke medije
Vijeće za elektroničke medije
Zdenko Ljevak, dipl. ing., v. r.

Odluka, NN 17/2012-495